Іс № 2-75/2015ж.

Ш Е Ш І М

Қазақстан Республикасы атынан

19 наурыз 2015 жылы Құрық селосы

Маңғыстау облысы, Қарақия аудандық соты құрамында төрағалық етуші судья М.Жумагулов, хатшылықта І.Дәнеқұл болып, прокурордың көмекшісі І.Шауқардың, талапкер А.Доскалиевтың, жауапкер өкілі А.Тулеуовтың қатысуымен, Қарақия аудандық сотының ғимаратында, ашық сот мәжілісінде бейне-жазба құрылдарын қолдануымен, талапкер Доскалиев Абзал Избасаровичтің жауапкер «Маңғыстаугеология» акционерлік қоғамынан 606000 теңге еңбек ақы өндіру туралы талап арызы бойынша азаматтық істі қарап,

А Н Ы Қ Т А Ғ А Н Ы:

Талапкер А.Доскалиев талап арызында «Маңғыстаугеология» АҚ-мен 2006 жылдың қыркүйек айында еңбек шартына отырып, мұнара құрастырушы қызметін атқарғанын, 2013 жылдың желтоқсан айынан бастап 2014 жылдың мамыр айының 08 жұлдызына дейін жасаған жұмысы үшін еңбек ақысын алмағанын, «Маңғыстаугеология» АҚ-ның басшылығы жұмыс жасаған уақытына еңбек ақысын төлеуден бүгінгі күнге дейін жалтарып жүргенін, бүгінгі күні, «Маңғыстаугеология» АҚ-ның кеңсесі бірнеше айдан бері жабық тұрғанын, кеңсе ішіне ешкімді кіргізбейтінін, АҚ басшылығы, бухгалтер мен кадр мамандары жұмыс орнында болмайтынын, сол себепті өзіне жұмысқа кіру бұйрықтары мен еңбек шартының, табель айлық ведомостің көшірмелерін, еңбек ақы анықтамасын алу мүмкіндігі жоқ екенін, осы жасаған жұмысы үшін еңбек ақы өндіруге қажетті құжаттарды «Маңғыстаугеология» АҚ-нан алдыруды сұрайтынын, өзінің 2013 жылдың желтоқсан айынан бастап 2014 жылдың мамыр айына дейін алты ай жасаған жұмысына алмаған 606000 теңге еңбек ақы қарызын жауапкерден өндіріп беруді сұраған.

Сот отырысында талапкер А.Доскалиев талап арыздағы мән-жайларды толығымен қолдап, талап арызды қанағаттандыруды сұрады.

Сот отырысында жауапкер «Маңғыстаугеология» акционерлік қоғамының өкілі А.С.Тулеуов, талапкер А.Доскалиев 2013 жылдың желтоқсан айынан 2014 жылдың 08 мамыр айы аралығында еңбек ақысы төленбегінін, яғни мамыр айына дейін бес ай және 1,2 мамыр демалыс күні болғандықтан 6 күн жұмыс жасағанын сол себепті 533046 теңге өңдіруді сұрап және талап арызды ішінара мойындайтынын көрсетті.

Сот, іс құжаттарын зерттеп, прокурордың талап арызды ішінара қанағаттандыруға жатады деген қорытындысын тыңдап, талапкер А.Доскалиевтің жауапкер «Маңғыстаугеология» АҚ-на келтірген еңбек ақысын өндіру туралы талап арызы төмендегі негіздермен ішінара қанағаттандыруға жатады деп табады.

Қазақстан Республикасының Еңбек кодексінің 134-бабының 1-тармағына сайкес, жалақы Қазақстан Республикасының ұлттық валютасындағы ақшалай нысанда айына кемінде бір рет, келесі айдың бірінші он күндігінен кешіктірілмей төленеді. Жалақы төленетін күн еңбек шартта көзделеді.

Еңбек шартының 3,6 бөлігінде жұмыс беруші қызметкерлердің еңбек ақыларын әр-бір айдың 10-жұлдызына дейін төлеуге міндеттілігі көрсетілген.

Қазақстан Республикасы АІЖК-нің 65-бабына сай, әр тарап өзінің талаптарының және қарсылықтарының негізі ретінде сілтеме жасайтын мән-жайларды дәлелдеуі тиіс.

Сот отырысында анықталғаны, азамат А.Доскалиев 15.09.2006 жылғы №72 бұйрықпен мұнара құрастырушы болып жұмысқа қабылданған. Іс құжаттарына тіркелген еңбек шартына қосымша 18.01.2013 жылғы №70 келісім бойынша АҚ-ның қызметкеріне ақы төлеу ережесіне сәйкес қызметкердің еңбегіне кесімді ақы төленетінін, А.Доскалиевқа сағатына 584,29 теңге оклад сағат тарифтік ставкі төленеді. А.Доскалиев ай сайын 101000 теңге еңбек ақы алып отырған. Талапкер 2013 жылдың желтоқсан айынан 2014 жылдың мамыр айының 08 жұлдызына дейін жасаған жұмысы үшін еңбек ақысын алмаған, оны жауапкер өкілі А.Тулеуов мойындады, алайда талапкер талабында 6 айға еңбек ақысын өндіруді сұраған, ол жайлы дәлел құжат тапсыра алмады, ал негізінде мамыр айының 8 жұлдызына дейін ғана жұмыс жасаған оны А.Доскалиев растады. Мамыр айынын 1,2 жұлдызы мереке демалыс күні болғандықтан жауапкер өкілі мамыр айына А.Доскалиев 6 күн жұмыс жасағанымен келісті. Яғни тәулігіне сегіз сағаттық жұмыс болғандықтан бір сағат 584,29 теңге х 8 сағат = 4674,32 теңге тәулігіне + 6 жұмыс күні = 28046 теңге алты күнге + бес айдың еңбек ақысы 505000 теңге = 533046 теңге.

Мұндай жағдайда талап арыз ішінара қанағаттандырылуға жатады.

Қазақстан Республикасы Салық Кодексінің 541-бабының 1-бөлігіне сай талапкер мемлекеттік баж төлеуден босатылған. Сол себепті Азаматтық іс жүргізу кодексінің 116 бабының талаптарына сәйкес жауапкерден мемлекет кірісіне мемлекеттік баж алымының сомасы 5330 теңге өндірілуге жатады.

Жоғарыдағылардың негізінде және Қазақстан Республикасының Азаматтық іс жүргізу кодексінің 217-221-баптарын басшылыққа ала отырып,

Ш Е Ш І М Е Т Т І:

Талапкер Доскалиев Абзал Избасаровичтің жауапкер «Маңғыстаугеология» акционерлік қоғамына келтірген 606000 теңге еңбек ақысын өндіру туралы талап арызы ішінара қанағаттандырылсын.

Жауапкер «Маңғыстаугеология» акционерлік қоғамынан талапкер Доскалиев Абзал Избасаровичтің пайдасына 533046 (бес жүз отыз үш мың қырық алты) теңге өндірілсін.

Жауапкер «Маңғыстаугеология» акционерлік қоғамынан мемлекет пайдасына 5330 теңге мемлекеттік баж өндірілсін.

Шешімнің еңбек ақы өндіру бөлігі дереу орындалуға жатады

Қазақстан Республикасының Азаматтық іс жүргізу кодексінің 334, 335 баптарының талабын сақтап, шешім көшірмесін алған күннен бастап он бес күн ішінде Қарақия аудандық соты арқылы Маңғыстау облыстық сотының апелляциялық сот алқасына апелляциялық шағым немесе наразылық келтіруге құқылы.

Судья: М.Жумагулов.

Көшірмесі дұрыс

Судья: М.Жумагулов

Анықтама

Шешім заңды күшіне «\_\_\_\_\_»\_\_\_\_\_\_\_\_\_\_\_\_\_\_\_\_\_\_\_\_2015 жылы енді.

Судья: М.Жумагулов